MADÁRKÁK
(Prestir / Sparrows)
RÚNAR RÚNARSSON filmje 
99 perc

Főszereplők
Atli Óskar Fjalarsson // Ari 
Ingvar E. Sigursson // Apa / Gunnar 
Kristbjörg Kjeld // Nagymama 
Rade Šerbedžija // Tomislav 
Rakel Björk Björnsdóttir // Lára 

Alkotók
Rendező: Rúnar Rúnarsson 
Forgatókönyv: Rúnar Rúnarsson 
Producer: Mikkel Jersin & Rúnar Rúnarsson 
Executive producer: Birgitte Hald 
Koproducer: Igor A. Nola 
Koproducer: Lilja Ósk Snorradóttir 
Operatőr: Sophia Olsson 
Vágó: Jacob Secher Schulsinger 
Hang: Gunnar Oskarsson 
Zeneszerző: Kjartan Sveinsson 

Szinopszis
A MADÁRKÁK főhőse a 16 éves Ari, akinek egyik napról a másikra felborul az élete. Az angyalhangú kóristafiúval anyja közli, hogy Reykjavikból egy isten háta mögötti halászfaluba kell költöznie apjához, akit évek óta nem látott. Ott nem csak a papa alkoholproblémájával szembesül, hanem azzal is, hogy mennyire megváltoztak gyerekkori barátai. Az egyre reménytelenebb helyzetben Arinak nincs más választása, mint kiállni magáért és komoly döntéseket hozni, hiszen előbb-utóbb fel kell nőnie.
 
Az izlandi mozi új ígérete, Rúnar Rúnarsson második nagyjátékfilmje az ártatlanság gyermeki állapotából a felnőtté válásig ívelő utazás, mely a kamaszkorról és a szeretetről szól egy tönkrement apa-fiú kapcsolat tükrében. Helyszíne egy apró, mindentől távol eső izlandi halászfalu, ahol az évnek ebben a időszakában soha nem megy le a nap. Ezen a mágikus és vad szépségű helyszínen, az állandó világosságban játszódik a változás örök érvényű, mégis egyedülálló története.

A FILMRŐL

Az izlandi rendező rövidfilmjeivel már tengernyi fesztiválszereplést tudhatott maga mögött, amikor 2011-ben Cannes-ban bemutatták TŰZHÁNYÓ (Volcano) című debütáló játékfilmjét egy nyugdíjba vonult, házsártos halászemberről. Második filmje, a MADÁRKÁK legfontosabb erényének az izlandi építészeti sajátosságok és tájak izgalmas bemutatását tartották a kritikák, az éjszakákat a helyi- és időszaki adottságoknak megfelelően nélkülöző dráma képi világát dícsérve. A film zenéjét a Sigur Rós korábbi tagja, Kjartan Sveinsson szerezte, a vágója többek között a Lavinán és Lars von Trier Nimfomániásán dolgozott a MADÁRKÁKAT megelőzően. A filmet torontói premierjét követően San Sebastianban a legjobb filmnek járó Arany Kagylóval jutalmazták, elnyerte az Ezüst Hugo-díjat, de a legjobb film díját nyerte el Varsóban, Sao Paulóban és Thessalonikiben.

A RENDEZŐ A FILM HÁTTERÉRŐL

Rúnar Rúnarsson debütáló játékfilmjét, a TŰZHÁNYÓT, melyet beválogattak a 2011-es Cannes-i Filmfesztivál Rendezők Kéthete programjába, egy olyan coming-of-age történetként írják le, melyben egy idősödő halászember kap esélyt az új életre. Második játékfilmje, a MADÁRKÁK egy tizenévesekről szóló felnövekvés történet: egy 16 éves fiút, aki addig édesanyjával élt Reykjavíkban, hirtelen visszaküldenek az édesapjához a világvégi Westfjords vidékre. 
„Ez meghatározó időszak az életünkben és ilyenkor rengeteg ellentmondással találkozunk. Még ott az ártatlanság is, de egyre inkább megismerjük a valós életet. – mondja a rendező-forgatókönyvíró. Az átmeneti időszakok mindig drámaiak, hiszen a tét óriási.”  
A MADÁRKÁKAT 2014 nyarán 32 napig forgatták eredeti izlandi helyszíneken: Westfjords, Flateyri, Isafjordur. Fantasztikusan gyönyörő vidék, a maga nehézségeivel. „A települések többsége meglehetősen ütött-kopott, elhanyagolt. A gazdasági fellendülés évei itt nem hagytak nyomot – meséli Rúnarsson a helyi halászfalvakról. A vidék már jó ideje a túlélésért küzd, mert a halászat éppen lejtmenetben van.” 
Rúnarsson nagy alapossággal készült a filmre. Több hetet töltött a forgatási helyszíneken, hogy minél pontosabb forgatókönyvet készíthessen. 
„Számomra létszükséglet, hogy a forgatáson legyen egy pontos tervem, így jobban lehet improvizálni és megoldani a felmerülő problémákat. Tényleg azt gondolom, hogy minél jobban felkészülsz, annál inkább képes leszel arra, hogy egy véletlenül létrejövő gyönyörő beállítást észrevegyél.”
 A westfjods-i forgatásnak megvoltak a kihívásai és az előnyei egyaránt. „Annyira fent voltunk északon, távol mindentől, hogy ennek megvolt az ára. A helyiek nagyon segítőkészek, kedvesek voltak. Ha szükségünk volt egy vasalóra, csak átmentünk a szomszédba és kaptunk kölcsön. Ha a halfeldolgozó üzem például túl hangos volt a forgatás alatt, akkor miattunk kikapcsolták az áramot. Mindenki ott segített, ahol tudott. Az élelmiszereket is helyben szereztük be, így sok frissen fogott halat is ehettünk.” Mint általában a filmjeinél, Rúnarssonnak ezúttal is volt személyes kapcsolódása a történethez. 
„A vadászjelenetekhez az inspirációt a gyerekkoromból merítettem. Nagyon fontos nekem, hogy érzelmileg is érintett legyek abban a történetben, amit megpróbálok bemutatni.”

RENDEZŐI JEGYZET 
„A határhelyzetben lévő emberek érdekelnek. Azok a kérdések, melyekkel szembesülnek és a választásaik, a döntések, amiket meg kell hozniuk. 
Ha filmet forgatok, mindig teljesen beleadom magam. Olyasmiről próbálok írni, amit személyesen is ismerek. Egy-egy történet alapját az adja, hogy a saját tapasztalataimat összekapcsolom másokéval, azzal, amit hallottam. A valóság a kulcs, ehhez keverem a fikciót, így még azok sem ismerik fel magukat a történetben, akik érintettek. 
Számomra az élet különböző fázisai mind fontosak. Az életben nincs olyan, hogy boldog vagy szomorú vég, csak idő kérdése és a helyzetek változnak. Ezért szerintem nem lehet a nézőt egy film végén túlságosan nagy derőben vagy túl nagy szomorúságban hagyni. A valóság a kettő között van: és így marad még remény is.” 
Rúnar Rúnarsson

A RENDEZŐRŐL
Rúnar Rúnarsson, rendező 
1977-ben született Reykjavíkban. Első játékfilmjével, a Tűzhányóval már Cannes-ban szerepelt a Rendezők Kéthete programjában, valamint Arany Kamera-díjra is jelölték. A Tűzhányó számos fesztiválon szerepelt sikerrel, összesen tizenhét díjat gyűjtött be. 
Rúnar Rúnarsson az egyik legtöbbet díjazott rövidfilmes rendező: száznál is több nemzetközi díjat kapott Crossroads Trilogy címő alkotásáért. 2004-ben The Last Farm című rövidfilmjéért Oscar-díjra jelölték, 2 Birds című rövidfilmjéért pedig elnyerte a cannes-i Arany Pálmát és az Európai Filmdíjat. 

Filmjei:
// 2011 Tűzhányó - Rendezők Kéthete, Cannes 
// 2009 Anna (rövidfilm) – versenyprogram, Cannes 
// 2008 2 Birds (rövidfilm) - Arany Pálma, Cannes 
// 2004 The Last Farm (rövidfilm) - Oscar-jelölt 

Szereplők
ATLI ÓSKAR FJALARSSON (Ari)
// 2010 Jitters 
// 2010 Gauragangur 
// 2008 2 Birds (rövidfilm) 

INGVAR E. SIGURDSSON (az apa)
// 2015 Everest 
// 2013 Lovak és emberek
// 2006 Vérvonal
// 2005 Beowulf – A hős és a szörnyeteg  

RADE ŠERBEDŽIJA (Tomislav)
// 2014 Downton Abbey 
// 2012 Elrabolva 2 
// 2005 Batman: Kezdődik!  
// 2000 Blöff 
// 1999 Tágra zárt szemek  

KRISTBJÖRG KJELD (Nagymama)
// 2013 Lovak és emberek 
// 2010 Mamma Gógó 
// 2006 Vérvonal 
// 2002 A tenger